寓懷
作者：李商隱
朝代：唐

paragraphs: 綵鸞餐顥氣，威鳳入卿雲。
長養三清境，追隨五帝君。
煙波遺汲汲，矰繳任云云。
下界圍黃道，前程合紫氛。
金書惟是見，玉管不勝聞。
草爲迴生種，香緣却死熏。
海明三島見，天迥九江分。
搴樹無勞援，神禾豈用耘。
鬬龍風結陣，惱鶴露成文。
漢嶺霜何早，秦宮日易曛。
星機拋密緒，月杵散靈氛。
陽鳥西南下，相思不及羣。